
ఆవె|| “సత్యమేవ” యన్న సత్యమ్ము గారేను

మందపాటి వ్రాత మందపాటి!

వ్యంగ్యవాక్యధార పారించి, హాస్యంబు

లందజేయు, రామచంద్ర!

"సత్యమేవ జయతే" అన్న సూక్తినే శీర్షికగా వాడి, ఒక రచయిత ఒక ‘మంద పాటి’ శీర్షికగా, అంటే 5 సంవత్సరాలు పైగా, ప్రతి నెలా వ్రాస్తూ ఒక వ్యాస పరంపరని ఎంతో జనరంజకంగా నడిపారు. అందుకే వారి పేరు సత్యం, వారి ఇంటి పేరు మందపాటి. అదే మందపాటి సత్యం అని సరదాగా మనం అనుకోవచ్చు. లేకపోతే చాలా వ్యాసాలు వ్రాసారు కనుక అభినవవ్యాసుడు అనుకుందాము, ఇంకొంచెం బాగుంటుంది. ఈ సరదా ఎందుకంటే వీరి రచనలన్నీ ఇలా సరదాగా సాగుతాయి కనుక. సరదా ఎందుకంటే, సత్యంగారు మిత్రులు కనుక, ఆ మాత్రం చనువు నాకుంది కనుక.

అసలు ఈ మాట ఉపనిషత్తులోనిది.

"సత్యమేవ జయతే నానృతం 

సత్యేన పంథా వితతో దేవయానః  

యెనాక్రమంత్యృశయొ హ్యాప్తకామా 

యత్ర తత్ సత్యస్య పరమం నిధానం”

“సత్యమే గెలుస్తుంది. అసత్యం గెలవదు. సత్యవ్రతమే దేవయానము. ఆ దేవయానంతో ప్రయాణించిన సిద్ధులు సర్వకామరహితమైన సత్యలోకం చేరుకుంటారు." 

ఇలా, అన్ని కోర్కెలను జయించి దానికి చిహ్నంగా ముండనం చేయించుకున్న సర్వకామపరిత్యాగులకు ఉపదేశించే ముండకోపనిషత్తు చెబుతోంది. ఇది సనాతనధర్మం మనకు అందించిన ఒక గొప్ప సత్యము. అదే ఎప్పటికైనా సత్యము గెలుస్తుంది అని అనడము. ఈ సూక్తినే భారత ప్రభుత్వ చిహ్నంలో వాడుతున్నారు. ఈ పేరు మీదే (లేదా మన సత్యంగారి శీర్షిక పేరునే కాపీ కొట్టి అనుకుందాం) తరువాత అమీర్ ఖాన్ కూడా ఒక ధారావాహిక సిరియల్ని టీవీలలో చూపించాడు. మరి ఇందరు ఈ సూక్తినే తమ శీర్షికలకు పేరుగా ఎందుకు ఎంచుకున్నారు? అంటే, అందరి తపన ఒకటే కనుక. అందరూ ఎప్పటికైనా సత్యమే గెలవాలని కోరుకుంటారు కనుక.

సత్యంగారే ఒకసారి చెప్పారు, ఈ వ్యాసపరంపరలో "అమెరికాలో నివసిస్తున్న భారతీయుల, ముఖ్యంగా తెలుగువారి కష్టసుఖాల గురించి చర్చించటమే కాకుండా, భారతదేశంలో పరిస్థితులు, కులాలతో మతాలతో అక్కడ ముణిగి తేలుతున్న రాజకీయాలు, అమెరికాలో కాకిలా వాలిన ఆ రాజకీయాల, సాంఘిక వాతావరణ దిగుమతులూ, ప్రపంచీకరణలో ముందూ వెనుకలూ, మానవత్వపు విలువలూ, వ్యక్తిత్వ వికాసపు కబుర్లు... .. మాట్లాడాను" అని. ఇలా ఒకటేమిటి ఎన్నో విషయాలు మాట్లాడి, ఎందరినో వ్యంగ్యంగా ఏకేసి, అందులో ఒక చక్కటి సందేశాన్ని ఇమిడ్చి, కడుపుబ్బ నవ్వించి, మొత్తానికి పాఠకులని మైమరపించి మరో లోకంలోకి తీసుకెళ్ళడమే ఆయన చేసిన పని. ఆటు అమీర్ ఖాను గారు కానీ ఇటు సత్యం గారు కానీ ఎంచుకున్న అంశాల విస్తృతికి ఒక పరిధి లేదు. కానీ సత్యంగారి బాణీలో ఒక వైవిధ్యము ప్రస్ఫుటముగా కనిపిస్తుంది. ఆనాటికి ఏది ముఖ్యమైనదో ఆ అంశాన్నే స్పృశించి, దానిలో నుంచే హాస్యాన్ని కూడా సృజించి, ఒక చిన్న కథతో దాన్ని ఆవిష్కరించి, అందులోనే ఒక సందేశాన్ని ఇమిడ్చి, పాఠకుడికి ఒక మంచి కాలక్షేపాన్ని అందించడం ఆయన స్పెషాలిటీ. 

మనం రోజూ చూస్తూనే ఉన్నా కూడా పెద్దగా పట్టించుకోనీ అంశాలనే ఆయన కూడా చూసారు. అందులోని సమస్యలనే ఎత్తి చూపారు. కానీ లేవనెత్తిన 

అంశాలన్నిటికీ ఆయన పరిష్కారం చూపలేదు. కేవలం ప్రతిచోటా సత్యమే గెలవాలని కోరుకున్నారు.  కథలో నడక ఎక్కడా సీరియస్సుగా ఉండదు. ప్రతిమాటలోనూ ఒక చమత్కారమో, ఒక దెప్పిపొడుపో, లేక ఒక హాస్యమో ఏదో ఒకటి కనిపిస్తుంది. ఏ విషయాన్నైనా ఒకరిని నొప్పించకుండా చెప్పడమే ఈ ప్రక్రియలోని రహస్యము. క్లుప్తంగా చెప్పాలంటే, "నొప్పింపక తానొవ్వక తిరుగువాడే" సత్యంగారు.  

ఇంతకు ముందు వీరే వ్రాసిన “ఎన్నారై కబుర్లు” కూడా ఇలాగే సాగుతాయి. నాకు మొట్టమొదటి సారిగా సత్యంగారి పట్ల ఆసక్తి కలగచేసినది ఆయన వ్రాసిన "తెలుగువాడు పైకొస్తున్నాడు – తొక్కేయండి" ద్వారా. ఆ తరువాత మిగితా పుస్తకాలు ఎన్నో చదివాను. సాధారణంగా పద్యాలు, కీర్తనలు వ్రాసే కవులకు వారి రచనల్లోని చివరి భాగంలో ఒక ముద్ర అని వుంటుంది. కథలు వ్రాసే వారికి ఒక ముద్ర ఉండదు. కానీ సత్యం గారి రచనల్లో వీరి హాస్యమే వీరి ముద్రగా ఉండడమే కాదు, అది ఆసాంతం కనిపిస్తూ వుంటుంది.

ఈ శీర్షికను ఎప్పుడు మొదలు పెట్టామో గుర్తులేదు. ఎప్పుడు చదివినా ఇప్పుడేగా మొదలయ్యింది అనిపించేది. ఆలా ఐదు సంవత్సరాలు అయిపోయాయి. ఆయనను ఈ ధారావాహిక శీర్షికను నడపమని ఆహ్వానించే అవకాశం నాకు కలిగింది కనుక, నాకిదో గర్వకారణం. సత్యంగారు ఇలాగే ఎన్నో మరెన్నో రచనలు చేయాలనీ, త్వరలో వారు ప్రచురించనున్న వారి ఆంగ్ల పుస్తకం కూడా  మంచి విజయాన్ని సాధించాలని మనస్పూర్తిగా కోరుకుంటున్నాను. పుస్తక రూపంలో రానున్న ఈ "సత్యమేవ జయతే" కూడా విస్తృత ప్రజాభిమానాన్ని సంపాదించుకొని, చరిత్రలో ఒక ఉత్తమ ఎన్నారై రచనగా మిగిలిపోవాలనీ కోరుకుంటూ, 

శుభాకాంక్షలతో

రావు తల్లాప్రగడ

అసతోమా సద్గమయా!

'అమెరికాలో మనుషులు తలక్రిందులుగా నడుస్తారు అని రాసిన రచయిత ఎవరు?' సమాధానాలు - ఏ)ఆరుద్ర, బి)నండూరి రాం మోహనరావు, సి) మహీధర నళినీమోహన్, డి) మందపాటి సత్యం.

పై ప్రశ్న ఒక సాహితీ సదస్సులో జరిగిన క్విజ్లో అడగబడింది. కొంతమంది సాహితీవేత్తలు, సాహితీప్రియులు 'మందపాటి సత్యం' జవాబును ఎలాంటి సంకోచం లేకుండా ఎన్నుకొన్నారు. ఆ సమాధానం తప్పే అయినా, ఇక్కడ చెప్పుకోవలసిన విషయం ఏమిటంటే, ఆరుద్ర మొదలగు ఉద్ధండ రచయితల మధ్య సత్యంగారి పేరు చేసుకోవటం, అమెరికా జీవనశైలిపై విరివిగా రచనలు చేసి పేరొందిన సత్యం గారి పేరును నిస్సంకోచంగా సరైన సమాధామని కొంతమంది నమ్మడం.

అవి సుజనరంజని సంపాదకునిగా పూర్తి బాధ్యతలు తీసుకొన్న తొలిరోజులు. సెప్టెంబర్ 2013లో సత్యంగారి దగ్గర్నుండి ఈ-మెయిల్ వచ్చింది. దాని సారాంశం 2011 నుండి 2013 సంవత్సరాల్లో విజయవంతంగా నడిచిన 'సత్యమేవ జయతే' శీర్షికను తిరిగి ప్రారంభించాలని, అందుకు సుజనరంజనినే తిరిగి ఎన్నుకున్నారని. అంతకంటే భాగ్యం ఏముంటుందని వెంటనే 'యస్ ' అనేసాను. మూడేళ్ళు ఏకధాటిగా నడిచి పాఠకుల మన్నలను అందుకొన్నది 'సత్యమేవ జయతే'. ప్రతినెల సత్యంగారి నుండి ఆర్టికిల్ రాగానే వెంటనే ఏ విషయంపై రాసారా అని కుతూహంలగా చదివే మొదటి పాఠకుణ్ణి అయ్యాను కూడా.

సత్యంగారు రచనావ్యాసంగాన్ని చాలా సీరియస్ తీసుకొన్న రచయిత అని నా అభిప్రాయం.  'ఈ నెల కూడా రాసానులే' అని నాలుగు మాటలు ముక్తసరిగా రాయకుండా, ఒక నిబద్ధతను పాటిస్తూ సామాజిక బాధ్యతగా ప్రతి నెల ఒక వైవిధ్యమైన అంశాన్ని ఎత్తుకొనేవారు. అది భారతదేశ, అమెరికా రాజకీయ పరిస్థితులు కావచ్చు, తెలుగువారిలో పొడసూపుతున్న కుంచితమైన మనస్తత్వం కావచ్చు, కులమతాలు సృస్టిస్తున్న విధ్వంసం కావచ్చు, ఆధునికత పేరుతో వెర్రితలలు వేస్తున్న తెలుగువాడి పోకడ కావచ్చు. ఇలా గంభీరమైన, హాస్యరచనలు చేస్తూ పాఠకుల్లో ఆలోచనలను రేకేత్తించేవారు. బంగారు భవిష్యత్తును ఆశించేవారు. అవి చదివిన పాఠకులు ప్రపంచ నలుమూలలనుండి మనసు ఉద్వేగంతో నిండిపోయిందని, శరీరం పులకరించిందని స్పందనలు పంపేవారు.

సత్యంగారి సాహితీ ప్రస్థానం 

శుభప్రదం కావాలని కోరుకుంటూ...

తాటిపాముల మృత్యుంజయుడు

ప్రధాన సంపాదకుడు, సుజనరంజని అంతర్జాల మాసపత్రిక

నిత్య సత్యం

‘సత్యమేవ జయతే’ శీర్షికలో వచ్చిన ఈ వ్యాసాలు కొన్ని సరదా విషయాల మీద హాస్యంగా వ్రాసినవి, కొన్ని సీరియస్ విషయాల మీద కుసింత వ్యంగ్యంగానూ, మరింత ఆవేదనతోనూ వ్రాసినవి. ఇంకా కొన్ని పాఠకులకు నాకు తెలిసిన విషయాలు చెప్పాలనే ఆత్రంతో వ్రాసినవి. అన్నీ వెరసి,  వ్రాసినవన్నీ నేను చూసిన, చూస్తున్న నిత్య సత్యాలే! అందుకనేనేమో, పాఠకులు నాతో అన్ని విషయాల మీదా ఏకీభవించినా, వించకపోయినా, ఆ రచనల్లోని నిజాయితీని ఇష్టపడి, నాతో పత్రికా ముఖంగానూ, ఈమైల్ ద్వారానూ వారి స్పందనని పంచుకున్నారు. వారి ప్రొత్సాహమే నన్ను ఈ శీర్షికని ఐదు సంవత్సరాలకు పైగా నెల నెలా వ్రాయించింది. ‘సత్యమేవ జయతే’ వ్యాసాల మీద వచ్చిన పాఠకుల స్పందన నేను ఊహించిన దానికన్నా ఎంతో ఎక్కువగా వచ్చింది. పత్రికాముఖంగానేకాక, నాకు వచ్చిన విద్యుల్లేఖలు, ఫోన్ కాల్స్, ఈ శీర్షిక పాఠకులకు ఎంతగా నచ్చిందో చెబుతూనే వున్నాయి. వాటిలో కొన్ని, మచ్చుకి మాత్రమే, వెనక కవర్ పేజీ మీద ఇస్తున్నాను. 

సిలికాన్ ఆంధ్రావారి సుజనరంజని వెబ్ పత్రిక సంపాదకులు తల్లాప్రగడ రావుగారు, తాటిపాముల  మృత్యుంజయుడుగారు, ఎన్నో విషయాల మీద నేను  వ్రాస్తున్న  ఈ శీర్షికా రచనలో నన్ను ఎంతో ప్రోత్సహించి, వ్రాసిన అన్ని వ్యాసాలు యధాతధంగా ప్రచురించటం నా అదృష్టం. అందుకే ఆ ఇద్దరికీ నమోవాకాలు. అక్కడితో ఆగక, అడగగానే అంగీకరించి రావుగారు, మృత్యుంజయుడుగారు ఈ పుస్తకానికి వారి స్పందన కూడా ముందుమాటల్లో చెప్పినందుకు ధన్యవాదాలు.ఈ పుస్తకం చదివాక మీ అభిప్రాయాలని నాతో పంచుకుంటారు కదూ!

సత్యం మందపాటి   ఆస్టిన్, టెక్సస్, యు.ఎస్.ఏ.

ఇదండీ వరస..

1 కథ లేని కథ   17 ఉద్యోగపర్వం   

2 సైబర్ తెలుగు   18 ఎందరో మహాస్వభావులు!

3 యాత్రా స్పెషల్   19 వారసులొచ్చారు జాగ్రత్త!

4 బ్రహ్మ పప్పులో కాలేశాడు 20 సంగీత సాహిత్య సమలంకృతే

5 ఉభయకుశలోపరి  21 జిపిఎస్ 

6 ఎడ్డెం – తెడ్డెం   22 ఆలసించిన ఆశాభంగం

7 శాస్త్రశేషం   23 సైబరుడి శాపం  

8 అమెరికా పెళ్ళిళ్ళు  24 మైకాసురులు

9 తాతల మూతులు  25 మన మాతృభాష మృతభాషా? 

10 పురస్కార్లు   26 మిథునం

11 కల్లు త్రాగిన సెల్లు  27 బందులదొడ్డి  

12 భజన చేయండీ  28 కోతి కొమ్మచ్చి

13 శరీరవాణి   29 ఈసారికి అలాస్కానిచ్చాం!

14 కలసివుంటే కలదా సుఖం 30 రేపులు లేని రేపు

15 బట్టీ విక్రమార్కులు  31 చేపా చేపా ఎందుకు ఎండలేదు?

16 రమణ-సంస్మరణ  32 రంగు - రూపం

ఇదండీ వరస.. మరి కొన్ని..

33 దొందూ దొందేనా?  48 ఏది చరిత్ర

34 నన్ను గుర్తుపట్టావుషోయ్! 49 కోతి కొమ్మచ్చులాట

35 నేను చూస్తున్న అమెరికా! 50 భాష - భాష్యం

36 గురకోపనిషత్తు  51 ఉగ్రవాదమా! నీకేం కావాలి?

37 నేను చూస్తున్న భారతదేశం! 52 మరో ప్రపంచం

38 బాపు రమణలతో తీపి గురుతులు! 53 యుఎస్సెలక్షణాలు

39 పేరులో ఏముంది!  54 మన బడి

40 విడాకులు   55 పగలకొట్టే వార్తలు

41 పుస్తకం నేత్ర భూషణం  56 ఓ మనిషీ! నీకేం కావాలి?

42 తెలుపు-నలుపు  57 తెలుగు సాహిత్యంపై సాంకేతిక ప్రభావం

43 స్వచ్ఛభారత్   58 ఐదు సున్నాలు

44 భయం   59 సమాంతర రేఖలు 

45 చీకు-చింత   60 తరాలు - అంతరాలు

46 పుత్రోత్సాహము తండ్రికి 61 ముక్తాయింపు

47 మేసే గాడిదలు  

కథ లేని కథ

"రండి. కథ మీద కూర్చుందాం" అన్నాడు దర్శక చంద్రుడు, కుర్చీ మీద కూర్చుంటూ.

ఆ సినిమాకి డబ్బులు పెడుతున్న నిర్మాత ధనంజయం అక్కడే నుంచుని వుండటం చూసి, 'కూర్చో బాబాయ్' అన్నాడు దర్శక చంద్రుడు, ఒక పెగ్గు బిగించి.

"ఇంతకీ మన సినిమాలో హీరో ఎవరంటారు?" అడిగాడు నిర్మాత ధనంజయం రెండో పెగ్గు బిగిస్తూ.

చంద్రుడు చిన్నగా నవ్వి 'ఇంకెవరు.. మా అబ్బాయే... ఇక మీరు కథ మొదలు పెట్టండి?" అడిగాడు జంట రచయితలు తాపేశ్వరం తమ్ముళ్ళని.

ప్రముఖ సినిమా రచయితలు తాపేశ్వరం తమ్ముళ్ళు కథ మొదలుపెట్టారు. (టైపు చేసే అక్షరాలు ఆదా చేయటం కోసం ఇక్కడ్నించీ తా.త. అందాం). ఇద్దరూ జంట రచయితలు కనుక ఎవరు ఎలా చెప్పారు అన్నది కాదు ముఖ్యం, ఏం చెబుతున్నారు అని.

"మేమిప్పటికి నాలువందల తొంభై తొమ్మిది సినిమాలకి కథలు వ్రాశామని మీకు తెలుసు. అంటే ఇది మా 500వ చిత్రం. అందుకని ఈసారి ఎంతో కష్టపడి ఈ కథ తయారు చేశాం"

"మా అబ్బాయికి ఇదే మొదటి చిత్రం. అందుకని ఈ కథ కొత్తగా వుండాలని ముందే చెప్పాను... ఇక కథ మొదలు పెట్టండి" అన్నాడు దర్శక చంద్రుడు ఇంకొకసారి ఔపోసన పడుతూ.

తా.త. కథ మొదలు పెట్టారు. 'అనగా అనగా ఒక ఇంజనీరింగ్ కాలేజీ. ఆ కాలేజీలో ఒక అబ్బాయి, ఒక అమ్మాయి విచిత్రమైన పరిస్థితుల్లో కలుస్తారు. రెండు గ్రూప్ డాన్సులు చేసుకున్నాక, ఇద్దరూ బాగా దగ్గరవుతారు. అప్పుడు ఆ అమ్మాయి బొడ్డు మీద పూజ చేస్తూ, అతను ఇంకొక పాట పాడతాడు. ఈలోగా ఆ అమ్మాయి సంక్రాంతి శెలవులూ, కాలేజ్ బందులూ రెండూ కలుపుకుని మొత్తం నెల రోజులకి, వాళ్ళ పల్లెటూరుకి వెడుతుంది. ఆ అబ్బాయి కూడా ఆ ఊరు వెడతాడు. అక్కడ ఆ అమ్మాయికి అమ్మా నాన్నా అమ్మమ్మా, బామ్మా తాతయ్య అన్నయ్యలూ వదినెలూ అక్కయ్యలూ బావలూ మేనకోడళ్ళూ మేన కాని అల్లుళ్ళూ.. ఇలా పిచ్చ స్టారింగ్ వుంటుందన్నమాట. మన హీరో అక్కడ అందరికీ నచ్చుతాడు. ఎందుకంటే అతనికి తెలియనిదేదీ లేదు ఈ భూప్రపంచంలో. పాటలు పాడతాడు. డాన్సులు చేస్తాడు. అంతే కాదు అతనే ఒక పాట వ్రాసి, దానికి కోరియోగ్రాఫ్ చేసి అందరితో కలిసి డాన్స్ కూడా చేస్తాడు. హీరోయిన్ బామ్మ అతన్ని అడుగుతుంది, మీ అమ్మానాన్నల పేరేమిటి బాబూ అని. అతను ఫలానా వూరిలో ఫలానా వాళ్ళు అని చెబుతాడు. ఆవిడ ఒక్కసారిగా లేచి నుంచుని, ఆ దుర్మార్గుడి కొడుకువా నువ్వు, పో.. బయటికి పో అని అరుస్తుంది. అప్పుడు అప్పటి దాకా కలిసి పాట పాడుతూ డాన్స్ చేసిన 36 మంది చుట్టాలకీ, మిగతా 38 మంది జూ ఆర్టిస్టులకీ అర్థమవుతుంది, ఇతను వాళ్ళ గూఢ శత్రువు కొడుకని. అక్కడినించీ సినిమా చకచకా పరుగెడుతుంది. ఇంటి ముందు తలకాయలు నరికెయ్యటాలూ, యాసిడ్ ముఖం మీద పొయ్యటం లాటివి... కాలేజీలో బోడ్డు పూజలూ, వానలో సరిగంగ స్నానాలూ... " 

నిర్మాత ధనంజయంకి కొంచెం అసహనంగా వుంది. "ఈ కథని చాల సినిమాల్లో చూశాం కదూ... తెలుగులో కనీసం వందసార్లు ఇదే కథతో సినిమా తీశారు" అన్నాడు. 

తా.త. తడుముకోకుండా అన్నారు. “పోదురూ బడాయి! వందేమిటి. మేం వ్రాసిన 499 సినిమాల్లోనూ 499 సినిమాలకి అదే కథ. బాగా హిట్టయిన కథ. మన ప్రేక్షకులకి నచ్చిన కథ. మీ డబ్బులకి ఢోకా వుండదు. పాటలూ డాన్సులూ సెక్సూ వయొలెన్సూ ఏం కావాలంటే అది పెట్టుకోవచ్చు. ఈ కథలో వున్న గొప్పతనమే అది. కథని మారిస్తే మీ అభిమానులకీ నచ్చదు"

"మరి దర్శకచంద్రుడు కొత్త కథ కావాలన్నారు కదా" అడిగాడు ధనంజయం.

"కథలో కొత్తదనం మనం తీసే విధానం బట్టి వుంటుంది. బంటుమిల్లి ఇంజనీరింగ్ కాలేజీ బదులు, హీరో హీరోయిన్లు బెర్లిన్ కాలేజీలో కలిసినట్టు చూపిద్దాం. బొడ్డు మీద పూలు పోసే పాట, పబ్లిక్ గార్డెన్సులో కాకుండా పోలెండులో తీద్దాం. ఫైటింగులు బాంబే ఖాన్ బదులు జాకీ ఛాన్ చేత చేయిద్దాం. హిందీ హీరోయిన్ దొరక్కపోతే హాలీవుడ్ నించీ తెప్పిద్దాం... ఈ కొత్తదనం చాలా... ఇంకా కావాలా?" అన్నారు తా.త.

"కథ బాగుంది. మంచి కొత్తదనం కూడా వుంది. ఇది మీకు 500 చిత్రం. మాకు శతదినోత్సవ చిత్రం. శుభం అలాగే కానిద్దాం" అన్నాడు దర్శక చంద్రుడు, బల్ల మీది సీసాని ఖాళీ చేసి.

ఇక్కడ నేను చెప్పదలుచుకున్నదేమిటంటే, సినిమాలు తీసే ప్రతి భాషలోనూ, ప్రతి దేశంలోనూ ఎన్నో కొత్త రకం కథలు వస్తుండగా, మన తెలుగులోనే ఈ దౌర్భాగ్యం ఎందుకని?

పూర్వం ఇలా వుండేది కాదు. ఎన్నో సినిమాలు ప్రచురింపబడ్డ నవలల, కథల ఆధారంగా నిర్మించబడ్డాయి. దేవదాసు, బాటసారి, అర్థాంగి, మాంగల్యబలంలాటి సినిమాలు బెంగాలీ నవలల ఆధారంగా తీస్తే, జీవన తరంగాలు, సెక్రటరీ, ప్రేమనగర్, కన్యాశుల్కం, ఏకవీర, అందాల రాముడులాటి ఎన్నో చిత్రాలు తెలుగు నవలల, నాటకాల, కథల ఆధారంగా తీశారు. బాపు-రమణల సాక్షి, బాలరాజు కథ, వంశవృక్షం, విశ్వనాథ్ శంకరాభరణంనించీ స్వాతికిరణం వరకూ, సింగీతం శ్రీనివాసరావు తీసిన పుష్పకవిమానం... ఇలా ఎన్నో వైవిధ్యమైన కథలతో సినిమాలు వచ్చాయి. పైన చెప్పినవి బహు కొద్ది ఉదాహరణలు మాత్రమే. మరిప్పుడు మన సినిమా తమ్ముళ్ళ కథలు ఇలా తయారయాయి ఎందుకు? వాగ్గేయకారుల కథల్లోకూడా మరదళ్ళతో డ్యూయెట్లు పాడించే దుస్థితికి దిగజారింది తెలుగు సినిమా కథ.

దొంగరాముడు, వెలుగునీడలు, గుండమ్మ కథ, మిస్సమ్మ, మాయాబజార్, రాముడు-భీముడు, గోరంతదీపం, మూగమనసులు వంటి ఎన్నో కథలు సినిమా రచయితలు తయారచేసినవే అయినా, కథా కథనాల్లో దేని తరహా దానిదే. దుక్కిపాటి మధుసూధనరావు, ఆదుర్తి సుబ్బారావు, బి.ఎన్. రెడ్డి, విజయా నాగిరెడ్డి-చక్రపాణి మొదలైన నిర్మాతా దర్శకులు, వివిధ రచయితలకి ఎంతో విలువనిచ్చి కథ వ్రాయించే వారు. స్క్రిప్ట్ పూర్తిచేయటానికే కొన్ని నెలలు పట్టేది. ఇప్పుడు తీసే సినిమాలకి కథ వుండదు. గుడ్డెద్దు చేలో పడ్డట్టు, డబ్బు పెడుతున్న హీరో నాన్నో, బాబాయో, మామయ్యో, అమాయకుడైన ఒక రైతు బిడ్డో చేతిలో వున్నది వదులకొట్టుకునే దాకా కథ అలా ఎక్కడెక్కడికో పోతూ వుంటుంది. 

పాడుకుంటూ ఆడుకుంటూ కుప్పిగంతులు వేసే హీరో భవిష్యత్తు కోసం, బలవంతాన ఆ సినిమాని కుంటుకుంటూ నడిపిస్తారు. అలా నడపకపోతే, ఆ నిర్మాతని హీరో ఒక్క కంటి చూపుతోనే కాల్చి పారేసే సంఘటనలూ వున్నాయి.  

హాలీవుడ్ సినిమాలు పరిశీలిస్తే - సీక్రెట్ లైఫ్ ఆఫ్ బీస్, టెంపుల్ గ్రాడిన్, గ్రాన్ టొరీనో, టాయ్ స్టోరీ, జురాసిక్ పార్క్, టెర్మినల్, సిక్త్ సెన్స్, బ్లైండ్ సైడ్.. ప్రతి కథలోనూ ఎంతో వైవిధ్యం. 

ఎన్నో నవలల ఆధారంగా నిర్మిచబడ్డ సినిమాలు. డాన్ బ్రౌన్, మైకేల్ క్రిక్టన్,  జోసెఫ్ కాండ్రాడ్, రాన్ కోవిక్, కార్ల్ సేగన్, థామస్ కాబ్, జుంపా లహిరి, స్టీఫెన్ కింగ్, జేన్ ఆస్టెన్, టాం క్లాన్సీ, జాన్ గ్రిషం... మొదలైన రచయితల నవలలు ఎన్నో.. ఎన్నెన్నో... వీటికి అంతులేదు. అంతే కాదు నవలలకి చాల దగ్గరగా వుంటాయి ఈ సినిమాలు. కొన్ని నిజ జీవితాల ఆధారంగా అల్లబడ్డ కథలు.

మన తెలుగులో చక్కటి నవలలకి కొరత లేదు. రాచకొండ అల్పజీవి, బుచ్చిబాబు చివరకు మిగిలేది, గోపీచంద్ చీకటిగదులు, రంగనాయకమ్మ స్వీట్ హోం లేకాక, కొవ్వలి, కొమ్మూరి సాంబశివరావు, కొమ్మూరి వేణుగోపాలరావు నవలలు... గణపతి, కంఠాభరణం, మాలపల్లి, వేయి పడగలు లాటి క్లాసిక్స్, కొన్ని వేల మంచి కథ లున్నాయి తెలుగులో. 

మరి వాటి జోలికి ఎందుకో మన నిర్మాతా దర్శకులు వెళ్ళరు.

బహుశా ఆ కథలన్నీ కంచికి వెళ్ళిపోయాయేమో!

సైబర్ తెలుగు 

ద్రావిడ భాష అయిన తెలుగు భాషా పరిణామం చూస్తే, ఎన్నో రకాల అందాలను ఆపాదించుకుంటూ రెండు వేల సంవత్సరాలకు పైగా ఎలా రూపాంతరం చెందిందో అర్థమవుతుంది.  

క్రీస్తు పూర్వమే తెలుగులో ప్రప్రధమ కవియిత్రి రంగాజమ్మ సాహిత్యంలో తెలుగు పదాలను వాడిన దగ్గరనించీ, ఇప్పటి దాకా పరిశీలనగా చూస్తే  ఒక పుస్తకం వ్రాయాలి. కనుక మనం ఇప్పుడా పని చేయటం లేదు. ఈ రోజుల్లో విడిపోదామనే తెగులుతో కొట్టుకుచచ్చే మన తెలుగు వాళ్ళని కలుపుతున్న ఒకే ఒకటి తెలుగు భాష కనుక, ఇప్పుడు ఆ తెలుగు భాష ఎలా వుందో చూద్దాం. అదికూడా మళ్ళీ ఆంధ్రా తెలుగు, తెలంగాణా తెలుగు, రాయలసీమ తెలుగు, హైద్రాబాద్ తెలుగు అని ఎన్నో రకాలుగా వుంటుంది కాబట్టి, మనం అటువేపు కూడా వెళ్ళొద్దు. ఏ బాదుడూ, గొడవలూ లేని సైబర్ తెలుగు ఎలా వుందో చూద్దాం.  

నా కథలు, వ్యాసాలు, కవితలు ఇన్నాళ్ళూ రకరకాల తెలుగు సాఫ్ట్ వేర్లతో వ్రాస్తున్నాను. రచన, పోతన, తిక్కన, మేఘన ఇలాటివి ఎన్నో వాడాను. తర్వాత యూనికోడ్ వచ్చేసింది. దానితో ఈ మైల్, వార్తాపత్రికలు, బ్లాగులు మొదలైనవి యూనికోడ్లో వచ్చేశాయి. చాల తెలుగు పదాలు డాలర్ ప్రభావంతో రూపాయాంతరం చేసుకుంటుంటే, తెలుగు భాష భాషాంతర విన్యాసం చేస్తున్నది. 

వాటిల్లో కొన్ని చదువుతుంటే మళ్ళీ మంచి తెలుగు వచ్చేస్తున్నది అని ధైర్యం వస్తున్నది. 

ఇంకొన్ని చదువుతుంటే 'హా! హతవిధీ! ఈ ముదనష్టపు సినిమా, టీవీ బాషలు వినలేకుండా చస్తున్నాం మళ్లీ ఇదొకటా!' అనిపిస్తుంది. మరి కొన్ని చదువుతుంటే  సైబర్ భాషలో ఎంతో హాస్యం కనిపించి, చదవటానికి సరదాగా వుంటుంది. 


సైబర్ తెలుగు ఈ మూడు కాళ్ళ మీద ఎలా నడుస్తున్నదో చూద్దాం.


నాకు బాగా నచ్చింది, ఇంటర్నెట్ అనే మాటకి చేసిన తెలుగు అనువాదం. అంతర్జాలం. ఇంగ్లీష్ మాటకి అనువాదమైనా మన తెలుగు పదం. అలాగే ఈమైల్ అనే మాటకి తెలుగు విద్యుల్లేఖ. 

హ్యూస్టన్ నించీ మా మిత్రులు ఈమైల్ పంపించినప్పుడు, క్రింద చీర్స్ అని వ్రాసే బదులు తెలుగులో కిలకిలలు అని వ్రాస్తారు. 

ఇలాటి పదాలు వింటుంటే, ఆరుద్రగారు వ్రాసిన  'పందిట్లో పెళ్ళవుతున్నాదీ, కనువిందవుతున్నాదీ' లాటి డబ్బింగ్ పాటల్లోని చక్కటి తెలుగు గుర్తుకు వస్తుంది. 

గూగుల్ వార్తలనీ, యాహూ తెలుగునీ చదువుతుంటే ఇంకా కొన్ని చక్కటి తెలుగు పదాలు కనిపిస్తాయి. పత్రములు, గుంపులు, నా ఖాతా, నా ఇష్టాలు, శోధించు, ఈ పేజీని సవరించు, ముఖ్య కథనాలు, అన్ని కథనాలు, మరిన్ని కథనాలు, నిజ సమయం, నవీకరణలు, ఒక విభాగాన్ని జోడించండి, సహాయం, ఉపయోగ నిబంధనలు, గోప్యత, సాధన పట్టీ, ఇంకా చదవండి, స్పందనలు... ఇలాటివి ఎన్నో కనపడతాయి.

పంథొమ్మిది వందల అరవైలలో, నేను గుంటూరు నించీ హైద్రాబాద్ మొదటిసారి వెళ్ళినప్పుడు 'నాస్తా తిని పోరా', 'నల్లా బంద్ అయింది’ లాటి కొన్ని మాటలు గమ్మత్తుగా వుండేవి. ఇప్పుడలాటివి అంతర్జాలంలో కొన్ని కనిపిస్తున్నాయి. 

‘భగాయించి తీరుతాం అన్నాడు కేసీఆర్’

బేఫికర్ గా, బేఖరత్ చేస్తూ...  లాటివి.

నిజం చెప్పొద్దూ, నాకు తెలుగు బాగా వచ్చు అని కించిత్తు గర్వంగా వుండేది మొదటినించీ. ఈ మధ్య సైబర్ భాష, నా అభిప్రాయం తప్పని రోజూ నిరూపిస్తూనే వుంది. 

‘ఎరీపలతో సోనియా గాంధీ భేటీ’ అని గూగుల్ వార్తల్లో వచ్చింది. ఈ ఎరీపలు ఎవరూ ఏమా కథ అని నా దగ్గర వున్న శంకరనారాయణ, బ్రౌను, వేమూరి వెంకటేశ్వర్రావుగార్ల నిఘంటువులూ, శబ్దరత్నాకరం తిరగేశాను. కానీ ఈ ఎరీపలు ఎరికపడలేదు. ఒకసారి కాదు, గూగుల్ వార్తల్లో ఎప్పుడూ కనిపిస్తారీ ఎరీపలు. చివరికి అర్థమయింది. అది ఎంపీలు అన్నమాటకి వచ్చిన సైబరాసుడి అప్పుతచ్చుల భాసుర భాష అని. నేను రెండు మూడు రకాల అచ్చు తప్పులు కీబోర్డులో చేసి చూశాను కానీ, ఆ ఎరీపలు మాత్రం రాలేదు.

మనం కొన్ని గుంపులకి ఈమైలు పంపిస్తే, స్పాం అనే అనుమానం వల్ల అప్పుడప్పుడు వాటిని పక్కన బెడతాయి. అలాటి సందర్భంలో ఒకసారి నాకు ఇలా వచ్చింది  సైబర సందేశం. 

'చెడు కారణంగా ఈ సందేశం నిషేదించబడి వున్నది. సమన్వయకర్త చివరి నిర్ణయం రావలసి వుంది’

అలాగే సరదాగా వున్నవి ఇంకా కొన్ని:

‘జూ డాక్టర్లు సమ్మె విరమించాల్సిందే అని హైకోర్టు నిర్ణయం’- పశువుల డాక్టర్లేమో అనుకున్నాను, తర్వాత అర్థమయింది జూనియర్ డాక్టర్లని.

'అప్పనంగా ఫ్యాన్సీ నెంబర్లు' - నాకు వచ్చిన తెలుగు, ఇంకా పూర్తిగా రాలేదు అని నిరూపించిన అక్షర సత్యం ఇది.

'దీనికి రెండు బిడ్లు వచ్చాయి’ అని చదివాక నాకేమీ అర్థం కాలేదు. బిడ్డలేమో అనుకున్నాను. తర్వాత అర్థమయింది. 'ఈ కాంట్రాక్ట్ కి రెండు బిడ్స్ వచ్చాయి’ అని. 

వరల్డ్ కప్ క్రికెట్ ఓడిపోయాక కేప్టెన్ ధోనీ అన్నాడుట - 'మేము పిచ్చు చదవటంలో తప్పు చేశాం’ అని.

స్కూల్లో చదువుకునేటప్పుడు నాకు తెలుగు వ్యాకరణం అంటే ఎంతో ఇష్టంగా వుండేది. సంధులూ, సమాసాలూ, చంధస్సూ...  ఇప్పుటికీ తీరిక దొరికినప్పుడు, నేను భద్రంగా దాచుకున్న వ్యాకరణం పుస్తకాలని చదువుతూ వుంటాను. 

ఇప్పుడు ఇదెందుకు చెబుతున్నానంటే, సైబర్ తెలుగులో కొత్తగా ఒక సంధి వచ్చింది. దానికి నేను సైబర్ సంధి అని పేరు పెడుతున్నాను. రెండు తెలుగు మాటలని యూనికోడ్ ప్రకారం పక్కపక్కనే  టైప్ చేస్తే వచ్చేదే సైబర్ సంధి.

'నితీశ్సవాలుని స్వీకరించిన కాంగ్రెస్’  

శవాలని కాంగ్రెస్ స్వీకరించటం ఏమిటో నా చిన్నిబుర్రకి అర్థం కాలేదు. తర్వాత అదే వార్తని ఇంగ్లీషులో చదివాక అర్థమయింది. నితీశ్ అనే ఒకాయన కాంగ్రెస్కి ఏదో సవాల్ విసిరేస్తే, ఆ సవాల్ని కాంగ్రెస్ స్వీకరించిందిట. నితీశ్ + సవాల్ సంధి కుదిరితే నితీశ్సవాలయింది. ఇదీ సైబర్ సంధి అంటే.

పై వాక్యంలో ఇంకో సైబర్ సంధి కూడా వుంది. కాంగ్రెస్ + కి, కాంగ్రెస్కి అయింది. విస్కి తాగిన కాంగ్రెస్ ఏమో.

'సీమాంధ్రలో రైల్రోకోలు’.

ఏదో 'కోలుకోలోయన్న కోలోకోలు’ తెలుసు కానీ, ఈ కోలేమిటో కాసేపు బుర్ర పగలకొట్టుకుంటే  కానీ అర్థం కాలేదు.

' ఆలయ్బలంలో తెలంగాణా తిప్పలు’

తెలంగాణాలోనే కాదు, ఇదేమిటో అర్థం కాక నిద్రలో కూడా నన్ను ఈనాటికీ తిప్పలు పెడుతున్నది.

సైబర్ సంధికి ఇంకొక ఉదాహరణ - 'జగనిష్యూతో.. ' అంటే జగన్+ఇష్యూ+తో.

'పాక్కి ముప్పు భారత్కాదు’ - పాకిస్తానుకి ముప్పు భారత్ నించీ కాదుట.

‘ఎన్నెన్పిటిలో చేరమని భారత్ను అడగరాదు’ 

ఇదేమిటో, ఈ ఎన్నెన్నో సానుభూతు లేమిటో కనుక్కోవటానికి ఎంతో రీశెర్చి చేయాల్సి వచ్చింది. మా ఆస్టిన్ నగరంలో నాతో పాటు తిరిగే సాటి ఆముదం చెట్లని కూడా అడిగాను. చివరికి తేలిందేమిటంటే NNPT అంటే Nuclear Non-Proliferation Treaty ట!

వీటన్నిటినీ మించినది ఇంకొకటుంది. ఇండియాలో కామన్ వెల్త్ ఆటలు అయాక వచ్చిన వార్త.

కామన్వెల్త్  గేంస్ ఘన తంతా మంత్రిదే!  

ఈ ఘనమైన మంత్రిగారెవరో, ఆయన ఎవర్ని తంతా అంటున్నాడో ఈ సైబర్ రోడ్డు మీదే ఎక్కడో ఎప్పుడో కనబడుతుందేమో!

కొన్ని తమాషాలు మన తెలుగు పేర్లతో వాక్యాలు గూగుల్ తెలుగులో వ్రాస్తే, ఇటు టెల్గూ కాదు, అటు ఇంగ్లీషూ కాదు, పోలిష్ మాటలు వచ్చేస్తాయి.

ఒకసారి ముళ్ళపూడిగారు వ్రాశారు. ఒక తెలుగు అతను రష్యా వెళ్ళాడుట. అక్కడ రోడ్డు పక్కన నడుస్తూ, ఒక గోతిలో పడిపోయాడుట. బాగా దెబ్బలు తగిలి బాధతో పెద్దగా ‘అమ్మోయ్, బాబోయ్, నాయనోయ్’ అని అరుస్తుంటే, ముగ్గురు రష్యన్లు వచ్చి అతన్ని బయటకు తీసి రక్షించారుట. మనవాడు వాళ్లకి ధన్యవాదాలు చెబుతుంటే, ‘అది సరేకానీ, మా పేర్లు నీకెలా తెలుసు?” అని అడిగారుట, ఆ ముగ్గురు రష్యన్లు. వాళ్ళ పేర్లు అమ్మోయ్, బాబోయ్, నాయనోయ్. 

అలాగే నేను మన పేర్లు తెలుగులో వ్రాస్తుంటే, పోలిష్ పేర్లు వస్తుంటాయి. ఉదాహరణకి రమేష్ అక్కడికి వెళ్ళాడు అని మనం గూగుల్లో వ్రాస్తే బాగానే వస్తుంది. కానీ అతనికి కోపం వచ్చింది అని వ్రాయాలంటే, రమేష్కి అని వస్తుంది. అలాగే సురేష్కి, భాస్కర్కి.. మొదలైనవి. 

సైబర్ తెలుగుని ఆహ్వానిస్తూ, దానితోపాటే వచ్చే హాస్యాన్ని పంచుకోవటం అంటే ఇది!

౦  ౦  ౦

యాత్రాస్పెషల్

మా చిన్నప్పుడు మేమేదైనా ఊరు వెళ్ళేది రెండే రెండు సందర్భాలలో. ఒకటి పండగకో, పబ్బానికో, శుభకార్యానికో, అశుభకార్యానికో చుట్టాలింటికి వెళ్ళటం. రెండోది తిరుపతి, అన్నవరం, మంగళగిరి లాటి వూళ్ళకి దైవ దర్శనానికి వెళ్ళటం. 

చదువులు పూర్తయిన తర్వాత, ఊటీ, కొడైకెనాల్, మైసూర్, హంపి లాటి ప్రదేశాలు చూసి వచ్చాం. బొంబాయి, కలకత్తా ఢిల్లీ ఆగ్రా లాటివి సరేసరి. మద్రాస్ మన పెరట్లోనే వుంది కాబట్టి, అక్కడికీ తెగ వెడుతూ వుండే వాళ్ళం. 

ఆరోజుల్లోనే గుండమ్మ కథ సినిమాలో పింగళి నాగేంద్రరావు గారు 'ప్రేమ యాత్రలకు బృందావనము నందన వనమూ ఏలనో... తీర్థ యాత్రలకు రామేశ్వరమూ కాశీ ప్రయాగలేలనో... ' అని, ఆనాటి నించీ ఈనాటి దాకా సజీవంగా నిలబడ్డ ఎంతో చక్కని పాట కూడా వ్రాశారు.

ముఫై ఏళ్ళ క్రితం అమెరికాకి వచ్చినప్పటినించీ, ఈ యాత్రలు ఎంకా ఎన్నో రకాలుగా మారిపోయాయి. ఆఫీసు పని మీద జపాన్, కొరియా, చైనా, తైవాన్, సింగపూర్, ఇంగ్లాండ్, ఫ్రాన్స్, హాలెండ్, ఇజ్రాయిల్ లాటి దేశాలకి వెళ్ళినప్పుడు, వారం పొడుగునా ఆఫీస్ పని, వారాంతాలలో అక్కడ చూడవలసిన ప్రదేశాలు చూడటం. 

అవి కాకుండా మధ్యే మధ్యే, హవాయ్, మెక్సికో, ఇతర బీచ్ ప్రదేశాలూ, యూరప్, అమెరికాలో అలాస్కా లాటి చూడవలసిన ఎన్నో ప్రదేశాలూ... ఇలా ఎన్నో రకాల యాత్రలు చేస్తున్నాం.  

పైన చెప్పిన ఈ యాత్రలన్నీ, మనమందరం చాలావరకూనో, కొంతవరకూనో చేసిన వాళ్ళమే. అందుకని వాటి గురించి ఇప్పుడు వ్రాయటం అనవసరం. ఈ వ్యాసంలో ఇంకో రకం యాత్రల గురించి చూద్దాం.  

ఆంధ్రదేశంలో కానీ, భారతదేశంలో కానీ ఎప్పుడు ఏ విపత్కర సంఘటనలు జరిగినా, ఆనాటి పెద్ద హీరోలు అక్కినేని నాగేశ్వర్రావు, ఎన్.టి.రామారావు ముందుకు వచ్చి సహాయం చేసేవారు. వరదలు కానీయండి, జాతీయ రక్షణ నిధి కానీయండి, విద్యాలయాలని నిలబెట్టటం కానీయండి, ఎఎన్నార్ తన స్వంత డబ్బులు విరాళంగా ఇచ్చి గుప్తంగా వుండిపోయేవాడు. ఎన్టిఆర్ తరహా దానికి వేరుగా వుండేది. సావిత్రి, జమున, రేలంగి, రంగారావు, గుమ్మడి మొదలైన సినిమా నటులతో,  విజయవాడ, గుంటూరు, విశాఖపట్టణం, తిరుపతి మొదలైన నగరాల్లో, లారీల మీద యాత్రలు చేసేవాడు. విరాళాలు కూడా సంచుల నిండా సంపాదించేవాడు. చైనాతోనో, పాకిస్తాన్ తోనో గుర్తులేదు కానీ, యుద్ధం వచ్చినప్పుడు, తినటానికి తిండి కూడా సరిగ్గా లేని బీద తల్లులు తమ ఒంటి మీద వున్న నగలు వలిచి, ఆయన చేతిలో పెట్టటం కన్నీళ్ళు తెప్పించేది. ఎంతో స్పందననిచ్చేది.

మహాత్మా గాంధీగారు స్వరాజ్యం కోసం చేసిన ఎన్నో పాదయాత్రల్లో, ఉప్పు సత్యాగ్రహ పాదయాత్ర ఎంత ముఖ్యమైనదో మనకి తెలుసు. అలాగే వినోభా భావే గారి భారతదేశ పాదయాత్ర.. 

పదిహేనేళ్ళ క్రితం అనుకుంటాను, ఇక్కడే అమెరికాలో వున్న మా మిత్రుడికి గుండె నెప్పి ఎక్కువగా వచ్చి హాస్పిటల్లో చేరాడు. ఇండియాలో వున్న అతని మామగారూ, అత్తగారూ కాలినడకన కృష్ణాజిల్లోలోని ఒక గ్రామం నించీ తిరుపతి దాకా వచ్చి వెడతామని మొక్కుకున్నారు. మా మిత్రుడికి ఆపరేషన్ అయి అంతా సవ్యంగా అయిన వెంటనే, 70 ఏళ్ళ వయసు దాటిన ఆ దంపతులు అన్ని వందల కిలో మీటర్లూ నడిచి, తమ పాదయాత్ర పూర్తిచేశారు!

మన రాజకీయ వినాయకులు చేసే యాత్రలు, వారికి లాభం తెచ్చి పెడతాయేమో కానీ, మనకి కొంత హాస్యాస్పదంగానూ, కొంత విసుగుగానూ కూడా వుండటంలో ఆశ్చర్యం లేదు.

ఎన్ టీ రామారావు కొత్తగా పార్టీ పెట్టి రధయాత్రలు చేసి పదవిలోకి వచ్చాడు. అంతకు ముందు నేను ఈ రధయాత్రల గురించి వినలేదు. రామారావు యాత్రలు ఫలించి, అతను ముఖ్యమంత్రి అయాక ఈ  రాజకీయ యాత్రలు ఎక్కువయినాయి. ఈ మధ్యనే చంద్రబాబు మహారాష్ట్రకు ఇలాటి యాత్ర చేస్తే, అతగాడిని అరెస్ట్ కూడా చేశారు. మెగాస్టార్ చిరంజీవి యాత్రలకి జనం విరగబడి వచ్చారు కానీ, ఓట్లు మాత్రం వెయ్యలేదు.

వైఎస్సార్ పరమపదించిన తర్వాత, ఓదార్పు యాత్ర అని మొదలుపెట్టాడు అతని తనయుడు జగన్. తండ్రి మరణించినప్పుడు ఎవరికైనా ఓదార్పు సహజమే, అవసరమే. కానీ దాన్ని రాజకీయం చేయటంతోనే వచ్చింది తంటా.

ఎవరి అవసరాలనిబట్టి వాళ్ళు, ఆ ఓదార్పు యాత్రకి రకరకాల భాష్యాలు చెప్పారు. ఈ ఓదార్పు ప్రజల దగ్గరినించీ జగనుకా, జగన్ దగ్గరనించీ ప్రజలకా అనే చర్చలు కూడా జరిగాయి. ఆ యాత్రల్ని సమర్ధించిన వాళ్ళు కొందరయితే విమర్శించిన వాళ్ళు మరికొందరు. బాధపడిన వాళ్ళు కొందరయితే, నవ్వుకున్న వాళ్ళు మరి కొందరు. జాలి పడ్డ వాళ్ళు కొందరయితే, దాన్ని అడ్డుకున్న వాళ్ళు మరి కొందరు. ఏది ఏమైనా జరగవలసిన రాజకీయం జరుగుతున్నది. ఈ యాత్రా ఫలితాలు సాక్షాత్తూ బుల్లి తెర మీద వేచి, చూడాల్సిందే!

ప్రపంచంలో ఇప్పుడు వున్న ఆర్ధిక సంక్షోభం వల్ల, మా అప్పారావుకి సాఫ్ట్ వేర్ కంపెనీలో ఉద్యోగం పోయింది. అతను స్వతహాగా హాస్యప్రియుడు. ముళ్ళపూడి వెంకటరమణగారు అన్నట్టు, నవ్వొస్తే ఎవడైనా నవ్వుతాడు, ఏడుపొచ్చినప్పుడు నవ్వేవాడే హీరో అని మనసా వాచా పూర్తిగా నమ్మినవాడు.

అతను పోయిన ఉద్యోగం ఎలాగూ పోయింది కదా అని, నిట్టూర్పు యాత్ర మొదలుపెట్టాడు. అంటే తనంటే ఇష్టపడే మిత్రులందరి ఇళ్ళకూ ఒక వారాంతం వెళ్ళి తన గోడు చెప్పుకోవటం అన్నమాట.

అప్పుడు నాకు ఒక అనుమానం వచ్చి అడిగాను అతన్ని, "నీ యాత్రలో ఎవరు నిట్టూర్చేది? నీ గోడు విని మేము నిట్టూర్చాలా, మా సానుభూతి చూసి నువ్వు నిట్టురుస్తావా" అని.

అతను ఒకసారి దీర్ఘంగా నిట్టుర్చి "అదే తెలిస్తే ఇక ఈ నిట్టూర్పు యాత్ర ఎందుకు?" అన్నాడు.

తర్వాత నిట్టూర్చటం నావంతయింది.

ముళ్ళపూడిగారి పేరెత్తాం కాబట్టి, ఆయన వ్రాసిన వైకుంఠ యాత్రా స్పెషల్ జోక్ చెప్పుకోకుండా ఇది పూర్తిచెయ్యటం భావ్యం కాదు.

ఒక డాక్టర్ రోగికి రెండు మాత్రలు ఇచ్చాడు.

"ఒకటి రాత్రి పడుకోబోయేటప్పుడు వేసుకోండి. రేప్ప్రొద్దున్న లేస్తే రెండోది వేసుకోండి" అన్నాడు.

బ్రహ్మ పప్పులో కాలేశాడు

రోజూలాగానే బ్రహ్మ దేవుడు దీక్షగా, తర్వత నెల రోజుల్లో పుట్టబోయే వారి భవిష్యత్తుని గబగబా చిన్న చిన్న కాగితాల మీద వ్రాసేస్తున్నాడు.

ఆయన ఆంతరంగిక శిష్యుడు బ్రహ్మానందం బ్రహ్మ రాతల్ని, నొసటి రాతలుగా మార్చి పిల్లల నుదుటి మీద ముద్రలు వేస్తున్నాడు. 

ఇద్దరూ ఊపిరి ఆడకుండా పని చేస్తుంటే సరస్వతీదేవికి విసుగుపుట్టి, వీణ మీద హంసధ్వని రాగంలో వాతాపి గణపతిం భజే కీర్తనని మధురంగా ఆలాపించటం మొదలుపెట్టింది.

బ్రహ్మ ముందు వున్న తలతో దీక్షగా చూస్తూ, పక్కన వున్న రెండు తలలతో ఆలోచిస్తూ, భావితరాల జీవన నిర్మాణం చేస్తుంటే, వెనక తల ఇక చేసేదేమీ లేక కునికిపాట్లు పడుతున్నది.

అప్పుడే నారదుడు నిశ్శబ్దాన్ని ఛేదిస్తూ ‘నారాయణ నారాయణ’ అంటూ వచ్చాడు. ఆయన మాటలకి నాలుగో తల కునికిపాట్లు పడటం ఆపి, తన ఏడో కన్నూ ఎనిమిదో కన్ను తెరిచింది. కానీ ఆ తల వెనకాల వుండటం వల్ల నారదుడు కనపడ లేదు.

బ్రహ్మ వ్రాయటం ఆపి, నెమలి పింఛం క్రిందపెట్టి చేతి వేళ్ళు విరుచున్నాడు. ‘రా నారదా రా! ఏమిటి విశేషాలు’ అన్నాడు.

బ్రహ్మానందం కూడా కొద్ది క్షణాలు విరామం తీసుకుందామని, అలా బయలు ప్రదేశానికి వెళ్ళాడు. 

నారదడు అన్నాడు ‘మీరేదో చక్కటి సృష్టి కారకులు అనుకున్నాను కానీ, పప్పులో కాలేశారు బ్రహ్మదేవా!’ అన్నాడు.

ఆ మాటలకి బ్రహ్మ దేవుడు ఉలిక్కిపడి ‘అదేమిటి’ అన్నాడు నొసలు ముడిచి. వీణాపాణి ‘ఇన్ని రాశుల ఉనికి’ అనే అన్నమాచార్య కీర్తనని సన్నగా వీణ మీద వాయించటం మొదలు పెట్టింది.

‘ఏమని చెప్పమంటావు దేవాధిదేవా! నువ్వు ఎంతో మందిని ఎంతో చక్కగా తయారుచేశావు కానీ తెలుగు వాళ్ళని సృష్టించటంలో పప్పులో కాలేశావని అనిపిస్తున్నది. ఎక్కడో ఏదో కొన్ని పాళ్ళు తక్కువో, ఎక్కువో వేసి వండావని అనిపిస్తున్నది. ఈమధ్య నీ సృష్టిలో లోపాల పాళ్ళు మరీ ఎక్కువగా కనిపిస్తున్నాయి. ఇలా ముఖమాట పడకుండా నీ నాలుగు ముఖాల మీద చెబుతున్నాని ఆవేశపడకు. చెప్పక తప్పటం లేదు’ అన్నాడు నారదుడు.

'నువ్వలా అనుకోటానికి కారణమేదో చెప్పరాదూ, అలా నిందించకపోతే' అన్నాడు బ్రహ్మ.

'ముళ్ళపూడి వెంకటరమణగారని ఒహ మహా గొప్ప రచయిత వుండేవారు. లక్షలకొద్దీ అభిమానుల్ని వదిలి పెట్టి ఈ మధ్యనే స్వర్గానికి వెళ్ళారాయన. ఇద్దరు తెలుగువాళ్ళు ఒక చోట వుంటే రెండు పార్టీలు వుంటాయన్నారాయన. అదే బ్రహ్మరాత అనుకుని, తెలుగువాళ్ళు అమెరికాలో వున్న ఒక్క తెలుగు సంఘాన్ని రెండు ముక్కలు చేసుకుని తమ తెలుగుతనం కాపాడుకున్నారు. పోనీలే ఇంతటితో ఆగారు కదా అనుకుంటే, మీరు వ్రాసిన రాతని తప్పు అని తేలుస్తూ మొదటి సంఘం రెండు ముక్కలయింది. మేమేం తక్కువ తినలేదని రెండో సంఘం వాళ్ళు, కొంచెం ఎక్కువ తిని వాళ్ళు కూడా రెండు ముక్కలయారు. అంటే ఇప్పుడు మొత్తం నాలుగు సంఘాలు వున్నాయన్న మాట’

బ్రహ్మదేవుడు తన మొదటి ముక్కు మీద, రెండో చేతి చూపుడు వేలు వేసుకుని, 'హన్నా' అనుకుని నాలుగు సంఘాల గురించీ, తన నాలుగు తలలతోనూ ఆలోచించటం మొదలు పెట్టాడు.

భారతీదేవి ముసిముసి నవ్వులు నవ్వుకుంటూ అభేరి రాగంలో 'నగుమోము గనలేని’ అనే త్యాగరాజ కృతి వీణ మీద తీయగా ఆలాపిస్తున్నది.

'అంతే కాదు భారతదేశంలో బెంగాలీ బాబులు, గుజరాతీ వాళ్ళు, అరవ్వాళ్ళు, మలయాళీలు చాల వరకూ కలిసి మెలిసి వుంటారు. మరి తెలుగు వాళ్ళకి ఎక్కడా లేని, ఎక్కడలేని తెగులుతనం ఎక్కడినుంచో వచ్చేసింది. కుల దురభిమానాలు తెలుగు వాళ్ళల్లో వున్నంతగా, ఇంకెవరిలోనూ కనపడవు. ఒకవేళ ఇద్దరిదీ ఒకటే కులమయితే, ప్రతి కులంలోనూ మళ్ళీ రెండో మూడో విభాగాల పాకులాటలు. పాత రోజుల్లో కులాలు వున్నా ఇంతగా వ్యాకులం ఇచ్చేవి కావు. ఇప్పుడు తెలుగు జనానికి కావలసింది విభజనలు. లేదా ప్రాంతీయ విభేధాలు. ఒక మనిషికీ ఇంకొక మనిషికీ మధ్య ఇలా గీతలు గీసుకోమని, మీ రాతల నొసటి గీత కానీ, కృష్ణుడిగారి భగవద్గీత కానీ చెప్పటం లేదే’ ఒక్క క్షణం ఆగాడు నారదుడు.

వీణాపాణి తన సన్నటి వేళ్ళతో వీణ తీగలు సుతారంగా సవరించి శ్రీరాగంలో 'ఎందరో మహానుభావులు’ అనే త్యాగరాజ కీర్తన ప్రారంభించింది.

బ్రహ్మ తన మూడో ముక్కు తుమ్ముతుంటే, మూడో చేయి అడ్డం పెట్టుకుని తుమ్మాడు.

నారదుడు 'చిరంజీవ చిరంజీవ చిరంజీవ’ అని మూడుసార్లు అని, మళ్ళీ తెలుగోడి గోడు చెప్పటం మొదలుపెట్టాడు.

'అంతేకాదు. ఒక హిందీవాడూ, ఇంకో హిందీవాడూ కలిస్తే హిందీలోనే మాట్లాడతారు. ఒక తెలుగు వాడూ ఇంకో తెలుగువాడు కలిస్తే, ఒక్క తెలుగు పదం కూడా రాకుండా జాగ్రత్తగా ఇంగ్లీషులోనో, ఉర్దూ కలిసిన హిందీలోనో మాట్లాడతారు. తెలుగు వాళ్ళు తెలుగు మర్చిపోతున్నారు. ఒకవేళ అదృష్టవశాత్తూ తెలుగు మాట్లాడితే, ఒక కుర్రాడు ఈమధ్యనే పెల్లి చేసుకొచ్చానంటాడు. ఇంకొకయన 'నా కాలు తొక్కావ్. నీకు కల్లు కనపట్టం లేదా' అంటాడు. మరి కల్లు తాగి మాట్లాడుతున్నాడేమో తెలీదు. ఒత్తులు వత్తుల పెట్టెలో పెట్టేశారు. అదీకాక, తెలుగువాళ్ళు నాలుగు చేతులతోనూ అక్రమంగా డబ్బులు సంపాదించటంలో ఆరితేరిపోయారు’

నారదుడి మాటలకి బ్రహ్మదేవుడు నాలుగో చేత్తో రెండో తల మీద కిరీటం తీసి, మూడో చేత్తో బుర్ర గోక్కునాడు.  

నారదుడు కొంచెం తడబడి 'మీలాగా వాళ్ళకి నాలుగు చేతులు లేవనుకోండి. తెలుగులో మాటవరసకి అలా అంటారు. అంతే!' అన్నాడు.

వీణ మీద ఇంకొక పాట ఆరంబించే ముందు, భారతీదేవి 'ఇంకా నయం. తెలుగు వాళ్ళకి వున్న ఇంకొక లక్షణం చెప్పాడు కాదు నారదుడు. ఏకాభిప్రాయం వున్న విషయాల్లో కూడా, పెద్దగా వాదనలు చేసుకుంటూ అరవటం తెలుగువాళ్ళు తప్ప ఇంకెవరూ చేయరు కదా!' అనుకున్నది.

అనుకోవటం పూర్తయాక, 'మా తెలుగు తల్లికీ మల్లె పూదండ’ పాటని వీణ మీద శ్రావ్యంగా వాయిస్తూ, బ్రహ్మ దేవుడి మూడో తల వేపు గోముగా చూసి చిరునవ్వింది సరస్వతి.

ఉభయకుశలోపరి

'తోక లేని పిట్ట తొంభై ఆరు ఆమడలు ఎగిరింది’ అనే పొడుపు కథ విన్నారా మీరు? అప్పుడు విన్నా వినకపోయినా, ఇప్పుడు చెప్పుకోండి చూద్దాం అదేమిటో!       

నేను 1959లో గుంటూరులోని మాజేటి గురవయ్య హైస్కూల్లో ఎస్.ఎస్.ఎల్.సి. చదివినప్పటి సంఘటన ఇది. పరీక్షలకి పెద్దగా చదవకుండానే ఫస్ట్ క్లాస్ మార్కులు సంపాదించుకునే వాడిని. అది నా గొప్పతనం కాదు. అక్కడ పాఠాలు చెప్పిన మాష్టర్ల ఘనత. నండూరి వెంకటేశ్వర్రావుగారు, నేతి సుబ్బారావు గారు, యద్దనపూడి శేషగిరిరావుగారు శేషావతారంగారు, భావనాచారిగారు, హెడ్మాష్టారు ఎస్వీరంగారావుగారు ఇలా ఎందరో మహానుభావులు అదంతా వాళ్ళ చలువే అని చెప్పాలి.

నాకు ఆరోజే కాదు, ఈరోజుకి కూడా హిందీలో పొట్ట కోస్తే అక్షరం ముక్క రాదు. అలాటిది ఆ సంవత్సరంనించీ హిందీని 'కంపల్సరీ’ చేశారు. అంటే హిందీలో నూటికి కనీసం 15 మార్కులు (అక్షరాలా పదిహేను మార్కులు మాత్రమే!) రాకపోతే పరీక్ష తప్పుతామన్నమాట. ఒక్క హిందీలో తప్పినా, మళ్ళీ అన్ని సబ్జక్టులూ చదవాలి. అదీ శ్రీ ప్రభుత్వంవారు నాలుగు రోజులు ముందుగా చెప్పారు. దాంతో గుండెల్లో గాబరా పుట్టింది. 

రేపు పరీక్ష అనగా, మా హిందీ గురువుగారి ఇంటికి వెళ్ళి మహా ప్రభో మీరే రక్షించాలి అని గజేంద్రుడిలా మొరపెట్టుకున్నాను. ఆయనకూడా విష్ణుమూర్తి గారిలా అభయమిచ్చారు. 

ఆరోజుల్లో ఒక ఉత్తరం హిందీలో రాస్తే పాతిక మార్కులు వేసేవారు. ఉత్తరం అంటే అమ్మకో నాన్నకో మిత్రులకో ఎవరికయినా కావచ్చు. ఆయన ఎవరికి ఎలాటి ఉత్తరం వ్రాసినా, ఉత్తరానికి వుండవలసిన లక్షణాలు హిందీలో ఎలా వ్రాయాలో నాచేత భట్టీయం వేయించారు. ఫలానావారికి, తారీకు, ఊరు, బియ్యానికీ పిడక్కీ ఒకటే మంత్రమని ఉత్తరంలో విషయపరంగా అన్నిటికీ పనికి వచ్చే ఒకే ఒక్క పేరాగ్రాఫు, ఇంతే సంగతులు, ఇట్లు, సంతకం. నీ అదృష్టం బాగుండి ప్రశ్నలు అర్ధమయితే, మిగతా ప్రశ్నలకి నీకు తోచిన జవాబులు వ్రాయి, తెలీకపోతే కొశ్చన్ పేపరే కాపీ చేయి అని దీవించి పంపించారు.

ఆయన సలహా తూచా తప్పకుండా పాటించాను భట్టి విక్రమార్కుడిలా. పరీక్షల్లో ఈ అక్రమార్కుడికి నూటికి 16 మార్కులు వచ్చాయి. ఆ ఉత్తరం పుణ్యమా అని హిందీలో పాసయిపోయాను. ఇది అక్షరాలా నిజం.

ఈ-మైల్ అనబడే విద్యుల్లేఖలు మొదలైనప్పటినించీ బంధుమిత్రులూ సాహిత్యాభిలాషులూ అభిమానుల దగ్గరనించీ ఎన్నో ఈ-ఉత్తరాలు వస్తూనే వున్నాయి. చేత్తో వ్రాసి పోస్ట్ చేసిన ఉత్తరాల్లోని మాధుర్యం కనపడక పోయినా, ఉత్తరాలు బాగుండేవి. గత నాలుగైదేళ్ళుగా మన తెలుగు భాషలాగానే ఈ భాష కూడా భ్రష్టుపట్టి పోయింది.  

Hi, how RU, frndz, 4U, 2U, .... ఇలాటి భాష ఎక్కువగా వ్రాసేది మన తెగులు వాళ్ళే. కాకపోతే యూనికోడ్ పుణ్యమా అని కొన్ని విద్యుల్లేఖల్లో మళ్ళీ చక్కటి తెలుగు కనిపిస్తున్నది.

'ఏమిటయ్యా నువ్వు చెప్పేది? ఉత్తరాల్లో చక్కటి భాషా, సాహిత్యం వుండాలా? ఉత్తరం సమాచారం అందిస్తే సరిపోదా’ అని అడుగుతారు కొంతమంది.

అవును. ఉత్తరాల్లో సాహిత్యం వుండాలా? వుంటుందా? వాటిని పుస్తక రూపంలో చదవుతారా? 

ఇంగ్లీషు సాహిత్యంలోనూ, తెలుగు భాషతో సహా భారతీయ సాహిత్యం లోనూ, ఉత్తరాలకు ఎంతో ఉన్నత స్థానం వుంది.  

మధురకవి జాన్ కీట్స్ వ్రాసిన 240 ఉత్తరాల పుస్తకం ఇంగ్లీషు సాహిత్యంలో కలకాలం నిలిచి వుంది. 

లెటర్స్ టు జాకీ అనే పుస్తకంలో, జాన్ కెన్నెడీ చనిపోయినప్పుడు స్పందించిన అభిమానుల ప్రేమానురాగాలు ఎంతో చక్కగా వ్యక్తమవుతాయి. 

అలాగే జేన్ ఆస్టిన్ వ్రాసిన 24 ఉత్తరాలు పుస్తకరూపంలో వచ్చి పాఠకులని ఆకట్టుకున్నాయి. 

ఈ మధ్యనే అమెరికా అధ్యక్షుడు ఒబామా తన ఇద్దరు కూతుళ్ళకీ వ్రాసిన 'ఎ లెటర్ టు మై డాటర్స్’ ఎంతో ప్రాముఖ్యం సంపాదించుకుంది.  'మీ దగ్గరనించీ, అమెరికాలో వున్న ప్రతి పిల్లా, పిల్లాడి దగ్గరనించీ నేను ఏమాశిస్తున్నానంటే.... ' అని మొదలు పెట్టారాయన ఆ ఉత్తరాన్ని.

'లెటర్స్ ఫ్రం ఎ ఫాదర్ టు హిస్ డాటర్ ' అనే పుస్తకంలో 1928లో పండిట్ నెహ్రూ, తన కూతురు ఇందిరా గాంధీకి పదేళ్ళ వయసులో వ్రాసిన 30 ఉత్తరాల సంకలనం. దానిలో ఆయన వివిధ సంస్కృతులూ, వాటి చరిత్ర మొదలైన విషయాల గురించి పిల్లలకి అర్ధమయేటట్లుగా ఎంతో చక్కగా వ్రాశారు.  

కెన్నెడీ, ఎడ్వీనా మౌంట్బాటెన్, రవీంద్రనాథ్ ఠాగూర్, విజయలక్ష్మీ పండిట్ మొదలైన వారికి నెహ్రూ వ్రాసిన ఉత్తరాలు సాహిత్యరంగంలో నిలబడిపోయాయి.

రవీంద్రనాథ్ ఠాగూర్ వ్రాసిన ఉత్తరాలు సాహిత్యరంగంలో ఎంతో ప్రాచుర్యం సంపాదించుకున్నాయి. జలియన్వాలాబాగ్ దారుణ మారణహోమం జరిగాక, 1939లో ఠాగూర్ నిరసనగా బ్రిటిష్ వైస్రాయికి వ్రాసిన ఉత్తరం పెద్ద సంచలనం రేపింది.

తెలుగు సాహిత్యంలో ఉత్తరాలకి పెద్ద పీట వేసినవారు చలం, కొడవటిగంటి కుటుంబరావు, శ్రీ శ్రీ వంటి ప్రముఖులు.

1947 నించీ 1977 దాకా బంకుపల్లి రామజోగారావుగారికి 'చలం వ్రాసిన ఉత్తరాలు', జీవన్ కి చలం వ్రాసిన ఉత్తరాలు పుస్తకరూపంలో ప్రత్యేక స్థానం సంపాదించుకున్నాయి. 

అలాగే చింతా దీక్షితులుగారు సేకరించిన చలంగారి ఉత్తరాలు. 

కొడవటిగంటి కుటుంబరావుగారి 'లేఖలు' వివిధ విషయాలపై వ్రాసిన సాహితీ కనకాంబరాలు.  

చలసాని ప్రసాద్ గారి శ్రీశ్రీ జాబులు, పురిపండ, నిఖిలేశ్వర్, సోమసుందర్లకు శ్రీ శ్రీ వ్రాసిన లేఖల సంకలనం. 

ఇంకా ఎంతో ప్రముఖమైనది, గోపీచంద్ వ్రాసిన 'పోస్ట్ చేయని ఉత్తరాలు'. వివిధ ఆధ్యాత్మిక భావనలని తాత్విక దృష్టితో చర్చించి విపులీకరించిన విజ్ఞాన సంపుటి అది.

2007వ సంవత్సరంలో మా అమ్మగారు పరమపదించారు. ఇండియా నించీ ఫోన్ రాగానే, నేనూ మా ఆవిడ వెంటనే ఆస్టిన్ నించీ బయల్దేరి గుంటూరుకి వెళ్ళాం. 

అక్కడ జరగవలసిన కార్యక్రమాలు అన్నీ జరిగాక, ఒకరోజు ఆవిడ పెట్టె తెరిచాం. 

దాంట్లో మా అమ్మగారు భద్రంగా దాచుకున్నవి రామకోటి వ్రాసిన పుస్తకాలు, ఇవీ, అవీ. 

వాటి మధ్యలో కనపడింది కవరుతో సహా ఒక ఉత్తరం. అది 1980ల ప్రారంభంలో మేము మొట్టమొదటిసారి అమెరికాలో అడుగుపెట్టిన మర్నాడే నేను వ్రాసిన ఉత్తరం!

నేనూ, మా ఆవిడా, పిల్లలూ క్షేమంగా చేరామని వ్రాస్తూ, నేను దారిలో జరిగిన కొన్ని అనుభవాలూ, అమ్మనీ మాతృదేశాన్నీ వదిలివెడుతున్నప్పటి మనోభావాలనీ వ్రాసిన ఒక పెద్ద ఉత్తరం! 

ఆవిడ పాతికేళ్ళ పైగా భద్రంగా దాచుకుని, అప్పుడప్పుడూ చదువుకున్నారన్నమాట!

అప్పుడే అర్ధమయింది నాకు, ఉత్తరాలకు భాషలోనూ, సాహిత్యం లోనే కాదు, మన హృదయాల్లో కూడా ఎంతో ముఖ్యమైన స్థానం వుందీ అని.

